बानायहांनो लानायनिफ्राय दिनैसिम आबुङै बानायजायासै बागानपारानिफ्राय साहा नबष्टि बास थादग्रा लांगोनासिम थांग्रा लामाया । बाक्सा जिल्लानि बागानपारानिफ्राय साहा नबष्टि’ बास थादग्रासिम थांग्रा लामाया दिनैसिमबो मोजां नंङा । भारत उदांस्रिनि 73 बोसोरनि उनावबो बे लामाया दासिमबो मोजां जायाखै । नलबारि गनेश’ मन्दिरनिफ्राय साहा चौकि’ थांग्रा PWD लामानि गेजेराव थानाय बागानपारा हाथायसालिनिफ्राय लानानै नबष्टि बास थादग्रासिम थांग्रा लामाया बानायहांनाय समाव अनथाय, बाला गारजेननानै जेरै दोनदों दिनैसिमबो ओरैनो गोलैसोना दं । बे लामाया दिनैसिमबो आबुं महर मोनफुआखै । लामा गेजेराव हाखर हाला जानानै थाबाय अखा हायोबा पख्रि बिलोबादि दै जमा जानानै थायो । बेबादि लामाजों गोबां हानथा मेला खालामग्रा दावबायारीफोरनिफ्राय लानानै बेफार फालांगि, फरायसा गथफोर बयबो जेंनाजों मोगा मोगि जानो गोनां जाबोगासिनो दं । बेराम आजाराव गोलैयोबा देहा फाहामसालिसिम बेरामि लांनो थाखाय एम्बुलेन्स सालाइलांनो थाखाय गोबां जेंना जायो । 17 बोसोर हाग्रामा महिलारि दैदेननाय BPF दोलोआ सरकार सालायनाय समावबो बागानपारानिफ्राय नयाबष्टिसिम लामाया दाबो मोजांआव गैया आरो लुफुंनानै होलांआसै । दिनैनि समाव BTR आव प्रमद बर दैदेननाय UPPL दोलोनि सरकारा बे लामानि सायाव गोख्रोंङै नोजोर लाखिनानै लामाखौ मोजां खालामनानै होयोबा मोजां जागोन होनना हानथा मेला खालामग्रा सुबुंफोरा फोरमायलाङो ।